hy en hy hy hy hy hy hy hy hy hy hy hy hy ru hy hy hy en hy hy en hy hy en hy hy en hy hy en hy hy en hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy
Առակներ Նամակներ Սոնետներ Պատմություններ Բանաստեղծություններ Ստեղծագործություններ Վերլուծություններ Հետաքրքիր փաստեր Արտասահմանյան Գրականություն
Գրականությունը գործիք է, որով մարդը ուսումնասիրել և ուսումնասիրելու է իր կյանքը այնքան ժամանակ, քանի դեռ կլինի մոլորակի երեսին։ Գրականություն են քարանձավների պատերին նախամարդու գծած պատկերներից, մեզ հասած և հայտնի համաշխարհային գրական գործերից մինչև մերօրյա համացանցային գրառումները. կախված դրանց արժևորումից և պահանջարկից։
Մարդու զարգացմանը զուգահեռ կարևորվում է կյանքի կողմերի հետազոտումը, նորանոր պահանջներ են ծագում՝ գիտատեխնիկականից մինչև հոգևոր-բարոյական արժեքներ. գրականությունը այդ ամենի արտապատկերումն է, տեղեկությունների, կուտակված փորձի կրողն ու փոխանցողը։ Գեղարվեստական գրականությունն այդ ամենի բարձրագույն փուլն է։ Չեմ պատկերացնում, թե ինչ կլինի, եթե չլինի կամ չլիներ գրականությունը։ Հավասար կլիներ, երևի, մարդու գոյությունը ժխտելուն։ Գիրքը, գրականությունը իմ կյանքում ժառանգական, ձեռքբերովի և կոնստանտ մեծություններ են (հեղ. -ժպտում է)։
Սիրելու համար մի տարիք կա, որը չպիտի բաց թողնել։ Մանուկ հասակից դեռ, իր առաջին գիտակցական օրերից գիրքը երեխային պիտի ուղեկցի։ Ինչպես ճաշի նստելը ծնողների հետ, գիշերաշապիկ հագնելն ու ատամները լվանալը քնելուց առաջ և այլն. երեխան պիտի բնականորեն իր կյանքում տեսնի, ցանկանա բացել գիրքը, ավելի մեծ հասակում՝ ձգտի կարդալ։ Ընտանիքի, ապա դաստիարակների և ուսուցիչների դերը շատ մեծ է։ Թոռնուհիս մեկ տարեկան է, արդեն գրքեր կան իր դարակում, խաղալիքների հետ հավասար։ Մատը դնում է նկարներին, թարս դրված պատկերն ուղղում է, ձեռքից ընկավ՝ անմիջապես բարձրացնում է. դաստիարակության հետ եկող հարցերից է։ Թող չզարմանան գիրք չբացած ծնողները, թե ինչո՞ւ իրենց երեխաները անհետաքրքրասեր մնացին գրքի հանդեպ։
Անպայման պետք է կարդալ...
Երևի ավելորդ է ասել, որ, այո՛, անպայման պետք է կարդալ։ Ուրիշ որտեղի՞ց այդքան ինֆորմացիա, հույզ ու պատկերացում ստանալ։ Ես խորհրդային դպրոցի մոլի ընթերցասեր աշակերտներից եմ եղել։ Մենք գրքերը ձեռքից ձեռք էինք խլում. բառացիորեն։ Քույրս ու ես մի անգամ մենամարտում գիրքը վնասեցինք, երկար վշտանալուց հետո դողդողալով նորոգեցինք։ Գրադարանի գիրք էր, այնպես սոսնձեցինք, որ նույնիսկ չնկատեցին։ Դա էլ մի ուրիշ փորձառություն էր: Ճիշտ է, հիմա համացանցը ինչ-որ առումով գերազանցում է տեղեկատվության արագությամբ, բայց բազային, ստուգված և վստահելի աղբյուր շարունակում է մնալ միայն գիրքը։ Այն անփոխարինելի է։ Ես շատ գրքերից եմ տպավորվել։ Այս պահին երեք գիրք կնշեմ՝ դպրոցական տարիքում կարդացածս «Կոմս Մոնտե Քրիստոն», միջին տարիքում վերջապես ավարտին հասցրած ու ինձ իրենով հմայած «Ծերունին և ծովը» և վերջերս կարդացած Շլինկի «Ընթերցողը»։ Առաջինը սովորեցնում է երազել ու հավատալ արդարության հնարավորությանը, երկրորդը՝ չհանձնվել, և երրորդը՝ չբացառել, որ կարդալն ավելի բարոյական կարող է դարձնել մարդուն, եթե նրա մեջ դրա ծիլերը կան։
Մտածողներից մեկն ասել է, որ մարդուն ամբողջ կյանքում հարկավոր է ընդամենը մի քանի գիրք։ Բայց որպեսզի հասկանա, թե որոնք են դրանք, նա պիտի կարդա հազարավորները։ Ավելի լավ չես ձևակերպի։ Շատ անհատական փորձառություն է՝ ըստ կրթական ցենզի, մտավոր, հոգևոր-բարոյական և տարիքային պահանջմունքի։ Իմ ընթերցած, իմ բացած, իմ կիսատ թողած և իմ՝ միայն ավարտական մասը կարդացած բոլոր գրքերը իմաստ են ունեցել։ Բացի այդ՝ պատանուն, որը խժռում է էրոտիկ գրականությունը, կամ առողջապահական գրքեր փնտրող տարեցին, կամ փիլիսոփայական գրականությամբ տարված ընթերցողին նույն խորհուրդը չես կարող տալ։ Իրենք շատ լավ կողմնորոշվում են։ Նաև հիշեցնեմ, որ համացանցում այսօր «կարդա֊կիսվիր» հեշթեգով հետաքրքիր նախաձեռնություն է պտտվում, հետաքրքրվողներն անպայման գտնում են թե պետք եկածը, թե՝ անպիտանը։
5 գիրք, որոնք կօգնեն մուտք գործել գրականության աշխարհ
Որպեսզի բանաձևային չլինի պատասխանս, ասեմ, որ շատ տպավորված եմ հրատարակչությունների՝ մեկը մյուսից ընտիր գրքերի ու մատենաշարերի հրատարակմամբ։ Աչքդ չես հասցնում թարթել՝ նորանոր թողարկումներ են հայտնվում դարակներին։ Անշուշտ, բոլորը հնարավոր չէ կարդալ։ Իմ բախտը նրանով է բերել, որ այսպես ասած թրենդային գրքեր մեր տուն շատ են մտնում, քանի որ դուստրս ուսանող է, նվեր է ստանում կամ փոխանակում են ընկերներով։ Ոչ միայն հայ, հայերեն թարգմանված, այլև օտար լեզուներով։ Սեղանին նկատել և աչքադրել եմ Սվետլանա Ալեքսիևիչի «BpeMя cekoHд xeHд»-ը, նաև Յուվալ Նոյ Հարարիի «Համառոտ պատմությունները» և «Դասերը», որոնք ամենևին համառոտ չեն և շատ լուրջ նպատակասլացություն են պահանջում ընթերցողից։ Զուգահեռ պոեզիա եմ վայելում. վերջին ձեռքբերումներս Անահիտ Հայրապետյանի, Կարեն Անտաշյանի և Գևորգ Թումանյանի բանաստեղծական ժողովածուներն են։ Ցանկությունս է, որ Սարոյանի ու Դովլաթովի վերջերս թարգմանված և տպագրված գրքերը սեղանի գիրք դառնան, քանի որ մեր ոչ հեշտ ժամանակներում մենք բոլորս պարզ մարդկային բաների մասին շատ քիչ ենք խոսում։ Եվ վերջապես, կարդանք ժամանակակիցներին՝ հասկանալու, թե ի՞նչն է հուզում, և ի՞նչ է ասում գրողն այսօր։
ԲԱՆ Անուշ Սարգսյան Սվետլանա Ալեքսիևիչ BpeMя cekoHд xeHд Յուվալ Նոյ Հարարի Մարդկության համառոտ պատմություն 21-րդ դարի 21 Դասերը
Դիտեք ավելին Հարցազրույցներ բաժնում
Էքզյուպերիի 5 գիրք, որոնք թարգմանվել են հայերեն
Վահան Տերյան «Աշնան երգ»
Առակ տղայի և ծառի մասին
Գաբրիել Գարսիա Մարկես «Վերհիշելով իմ տխուր պոռնիկներին»
Վահան Տերյան «Սիրտըս ցավում է»
Վահան Տերյան «Դու դեռ չես մեռել իմ հիվանդ սրտում»
Դենիել Քիզ «Ծաղիկներ Էլջերնոնի համար»
բեռնեք մեր կայքի android հավելվածը. Google Play Store - ից
Ձեր հարցերը, մտահոգությունները կամ առաջարկությունները կարող եք ուղարկել grqamol@gmail.com էլեկտրոնային հասցեին, ինչպես նաև մեր ֆեյսբուքյան էջի հետադարձ կապին:
© 2013-2022 GRQAMOL.am , Բոլոր հեղինակային իրավունքները պաշտպանված են: Այլ կայքերում կամ հեռուստառադիոընթերցումներում մեջբերումներ անելիս հղումը Grqamol.am-ին պարտադիր է:
կայքի ստեղծումը և սպասարկումը՝ MAXARTS